**Beszámoló a Cikói Német Nemzetiségi Önkormányzat**

**2018. évi munkájáról**

A német önkormányzat a 2018. évben összesen 2.284.064 Ft-ból gazdálkodott. Ez az összeg két részből tevődött össze: feladatalapú, valamint működési támogatásból. A működési támogatási összeget valamennyi önkormányzat egyforma összegben kapja, a feladat alapú támogatás összege az előző évben elvégzett munka minőségétől függ.

Az önkormányzatnál pénzmaradvány felhalmozására nincs lehetőség, ezeket az összegeket év végéig el kell költenünk.

Feladataink minden évben meghatározzák azokat a tételeket, amelyek a pénz felosztását befolyásolják.

Célunk mint eddig is, hogy a településen megmaradó német hagyományokat tovább ápoljuk, tovább örökítsük. Ennek többféle módja lehetséges:

* Egyrészt igyekszünk a faluban működő intézményeket nemcsak anyagilag támogatni. Részt veszünk rendezvényeiken, segítséget nyújtunk azok sikeres lebonyolításához.

Az óvoda és általános iskola nemzetiségi programján belül nagy összegekkel támogatjuk az intézményekben működő táncoktatást, a színházlátogatásokat. Nemzetiségi ruhák varrásához nyújtottunk támogatást az óvodának. A német nyelv tanulását ösztönzendő tanév végén 10.000 Ft-os utalvánnyal jutalmaztuk valamennyi általános iskolai osztály legjobb németes diákját. Segítséget nyújtottunk az óvoda és iskola pedagógusainak szakkönyvek, fejlesztő játékok vásárlásához.

* Testvértelepülésünkkel Dautphetallal is törekszünk a jó kapcsolat fenntartására, melynek jó példája, hogy szervezés alatt van egy jövő tavaszi látogatás Cikóra. Bízunk abban, hogy a Dautphetalban működő partnerségért felelős egyesület képviselői mellett a körzeti iskolából is érkeznek majd vendégek Cikóra.
* Fontosnak tartjuk azt is, hogy a település egészét érintő rendezvényeket is támogassuk. Ennek érdekében mintegy 500.000 Ft támogatást nyújtottunk Cikó község önkormányzatának a Falunap, valamint az Idősek napja megszervezéséhez, a templom hangosításának megvásárlásához.
* Támogatjuk valamennyi a település intézményeibe járó gyerek karácsonyi ajándékcsomagját (gyümölcscsomaggal), valamint az önkormányzat azon kezdeményezését, hogy a község valamennyi háztartása karácsonyi csomaghoz jusson.
* Az anyagi támogatáson túl idén 2. alkalommal szeretnénk a település lakosságát megajándékozni a közelgő ünnep alkalmából egy kulturális műsorral, melyre december 20-án 16 órai kezdettel kerül sor. Az óvodás, iskolás gyerekek mellett ezen a rendezvényen több vendégcsoport is műsort ad majd. Mindenkit szeretettel várunk!

Úgy gondolom, hogy önkormányzatunk az idei évben is hozzájárult ahhoz, hogy Cikón a hagyományápolás tovább örökítődjön, a falu rendezvényei magas színvonalak legyenek. Reméljük, munkánkat jövőre is hasonlóan sikeresen folytathatjuk tovább.

Végül a közelgő ünnepekhez mindenkinek boldog, békés karácsonyt kívánunk!